เงินบาทเปิดตลาด 32.28/30
ธนาคารกรุงศรีอยุธยา รายงาน เงินบาทเปิดตลาดที่ระดับ 32.28/30 ใกล้เคียงวานนี้
11 พ.ค. 2553

ธนาคารกรุงศรีอยุธยา รายงาน เงินบาทเปิดตลาดที่ระดับ 32.28/30 ใกล้เคียงวานนี้
นักบริหารเงินธนาคารกรุงศรีอยุธยา กล่าวว่า วันนี้เงินบาทเปิดตลาดที่ระดับ 32.28/30 บาท/ดอลลาร์ ใกล้เคียงปิดตลาดวานนี้ที่บริเวณระดับ 32.30 บาท/ดอลลาร์ และเมื่อเช้าก็ขึ้นไปทำ High แถว 32.32 บาท/ดอลลาร์ แต่ตอนนี้ก็เริ่มลงมาแล้ว
"ตลาดยังจับตาแพ็คเกจที่ออกมาช่วยเหลือทางยุโรป ซึ่งตลาดมองว่าน่าจะช่วยทางยุโรปได้ แต่เป็นที่น่าสังเกตว่าค่าเงินยูโรก็ยังอ่อนค่าอยู่ คนอาจจะมองว่าน่าจะช่วยได้ในระดับหนึ่ง"
สำหรับค่าเงินสกุลต่างประเทศที่สำคัญ เงินเยนเปิดตลาดที่ระดับ 93.03/06 เยน/ดอลลาร์ ส่วนเงินยูโรเปิดตลาดที่ระดับ 1.2750/2753 ดอลลาร์/ยูโร
ทั้งนี้ คาดว่าเงินบาทน่าจะเคลื่อนไหวในกรอบระหว่าง 32.20-32.35 บาท/ดอลลาร์ โดยยังให้จับตาประเด็นจากทางโซนยุโรปต่อไป และสถานการณ์การเมืองในประเทศ
นอกจากนี้ วันอังคารมีการรายงานตัวเลขเศรษฐกิจของสหรัฐฯ ได้แก่ กระทรวงพาณิชย์สหรัฐเปิดเผยข้อมูลสต็อกสินค้าภาคค้าส่งเดือนมี.ค. และ ABC News เปิดเผยผลสำรวจความเชื่อมั่นผู้บริโภคสหรัฐในสัปดาห์ที่สิ้นสุดวันที่ 9 พ.ค.